Hei, denne artikkelen er over ett år gammel og kan inneholde utdatert informasjon

(Dagbladet): Tirsdag sender Kulturdepartementet ut et framlegg om endring i kringkastingsloven på høring.

I en pressemelding skriver Kulturdepartementet at høringsnotatet inneholder «flere framlegg til oppmyking av lovverket om reklame og sponsing, med det som mål å bedre konkurranseevnen og finansieringsmulighetene til norske kommersielle kringkastere».

Kulturminister Thorhild Widvey sier at norske kommersielle kringkastere konkurrerer i et globalt marked.

- Det er derfor viktig å sørge for gode rammevilkår som kan bidra til å opprettholde et mangfold av norske kringkastere, sier kulturministeren.

- Oppmykning Videre heter det i pressemeldingen at «Norske fjernsynskanaler konkurrerer med utenlandske kanaler som i mange tilfeller er underlagt mer liberal reklameregulering.

Dette gjør at utenlandske tv-kanaler får et konkurransefortrinn, fordi regelverket i andre land gjennomgående er mer liberalt enn det norske».

- En oppmykning av reklamereglene i tråd med reguleringa i andre EØS-land vil bidra til å styrke de norske kommersielle kringkasterne sin konkurranseevne, sier Widvey.

Nye reklameteknikker og sponsor i program Høringsnotatet inneholder følgende framlegg til endring av kringkastingsregelverket:

* Mulighet til å ta i bruk nye reklameteknikker, som reklame på delt skjerm og virtuell reklame.

* Oppheving av regelen om at reklame ikke kan overstige 15 prosent av daglig sendetid.

* Mindre detaljerte regler for reklameavbrudd.

* Åpning for identifikasjon av sponsor i program, enkeltinnslag i program og i programtrailere.